Karina Lorentzen Dehnhardt (SF), 2014-01-23:
Vi må bare sige, at der har været rigtig meget debat om den såkaldte hundelov, siden den blev indført i 2010.
Der har været en debat om aflivninger af friske hvalpe, der har været en debat om aflivninger på grund af skambid, der har været en debat om usikkerhederne ved at kunne racebestemme en hund, der har været en debat om turisters angst for at komme til Danmark på grund af den.
Og senest har vi jo så haft en debat, som egentlig ikke havde noget med den hundelov at gøre, nemlig debatten om retten til at kunne skyde en omstrejfende hund.
Der er blevet sendt rigtig mange breve til politikerne – det tror jeg vi alle sammen kan skrive under på – der har været holdt en høring, og der har også været demonstrationer.
Så det er noget, der har optaget rigtig, rigtig mange.
Jeg synes, at der med det her lovforslag bliver rettet op på en del af kritikken, bl.a. i forhold til skambidsparagraffen, så vi ikke længere skal risikere, at hunde skal aflives på grund af småting, situationer, hvor de måske forsvarer sig eller bliver forskrækket, eller hvor der er en eller anden god forklaring på deres adfærd.
Det har været for ensidigt at se på, om der har været bidt hul i det andet dyr eller ej, og der synes jeg sådan set det er fornuftigt at vi nu får nogle mere sagkyndige øjne til at se på det her.
Det bliver også forbudt at skyde en omstrejfende hund, og det er vi sådan set også ganske tilfredse med.
Så på mange måder bliver retssikkerheden øget en smule med det her lovforslag.
Så jeg synes, at man sådan set godt kan stemme for de her lovforslag, som vi behandler i dag, fordi de indeholder forbedringer.
Men jeg bliver også nødt til at sige, at det for mig er en personlig skuffelse, at vi ikke får kigget på forbudslisten.
Jeg har accepteret, at det ikke er en del af forslaget og det ikke er regeringens holdning, men vi holdt en høring i Folketinget, hvor der, synes jeg man må sige, ikke var den store opbakning til forbudslisten.
Dybest set mener jeg stadig væk, at det her handler om uansvarlige hundeejere, og at det er der, hvor vi skal sætte ind, og at et hundekørekort måske ville være at foretrække.
Jeg håber, at tiden modnes i forhold til det forslag.
Jeg synes da også, at det er en sejr, at observationslisten nedlægges, for det betyder faktisk, at der ikke bliver fyldt nye hunderacer på listen.
Jeg har derfor i stedet for valgt at fokusere lidt på det muliges kunst, og det er at prøve at højne retssikkerheden for hundeejerne.
Jeg kan forstå, at Dansk Folkeparti er optaget af den omvendte bevisbyrde.
Det er jeg sådan set også, og jeg håber, at vi måske kunne få et dna-register for i hvert fald de 13 hunderacer, så vi kan ramme meget præcist i forhold til retsstillingen.
Jeg tror, at det teknisk set faktisk godt kan lade sig gøre, men der er nogle juridiske ting, som man skal have afklaret i den forbindelse, så jeg håber, at det er en vej, man kan gå, så vi sikrer, at de her hundeejere ikke skal stå i en meget svag position, for det må man sige at de gør med en omvendt bevisbyrde.
Tilbage står for mig at se et argument om, at det er tryghedsfølelsen, man tilgodeser, og det synes jeg sådan set også er et rigtig, rigtig vigtigt argument.
Vi må jo erkende, at der er nogle, der er optaget af hunde.
Men potentielt set kan alle hunde jo være farlige, og jeg håber sådan set, at vi kan modne det i forhold til et hundekørekort, for jeg tror dybest set, at det er dér, man skal sætte ind på sigt.
Men lovforslagene er fine, og de får tomlen opad fra SF.